‘น้อม’ แท่นรองกาแฟคว้ารางวัล DEmark Award ประจำปี 2018
ปีนี้ผลิตภัณฑ์ที่สามารถคว้ารางวัล DEmark Award 2018 จากสำนักส่งเสริมนวัตกรรมและสร้างมูลค่าเพิ่มเพื่อการค้า ในสาขากลุ่มสินค้าไลฟ์สไตล์ ได้แก่ แท่นรองสำหรับชงกาแฟ ในชื่อ น้อม ของดีไซเนอร์และนักบริหารจาก Made Here on Earth แท่นรองกาแฟชิ้นนี้ออกแบบโดย เอฟ-วิทิต ชัยสัมฤทธิ์โชค ดีไซเนอร์และนักบริหาร ทั้งยังเป็นหนึ่งในผู้ก่อตั้งร้านกาแฟย่านอารีย์อย่าง SA-TI Hand & Craft Coffee ไอเดียแรกเริ่มของเขาคือต้องการออกแบบแท่นรองกาแฟที่ใช้ไม้เป็นองค์ประกอบหลัก เน้นรูปทรงและความโปร่งเพื่อให้เหมาะสมกับการใช้งาน และด้วยความที่ส่วนตัวเป็นคนชื่นชอบการชงกาแฟเองอยู่แล้ว เขาจึงให้ความสำคัญกับฟังก์ชันการใช้งานที่ต้องดริปได้จริง แท่นรองกาแฟชิ้นนี้จึงมีความสูงที่เหมาะสมกับการดริปแต่ละครั้ง พื้นที่ด้านล่างเพียงพอต่อการสอดภาชนะเพื่อรองรับหยดกาแฟ และสามารถทำความสะอาดได้โดยง่าย โดยไม่ลืมที่จะสอดแทรกความเป็นไทยร่วมสมัยด้วยลวดลายของเนื้อไม้ ที่ลดทอนความเป็นไทยจ๋า เพื่อไม่ดูเคอะเขินแม้ตั้งอยู่ท่ามกลางองค์ประกอบอื่นที่ดูโมเดิร์นจัดใครอยากมีติดบ้าน สามารถสั่งทำ น้อม ได้ที่ SA-TI Hand & Craft Coffee ซึ่งตั้งอยู่ระหว่างอารีย์สัมพันธ์ ซอย 5 และ 6 (ตรงข้ามกรมประชาสัมพันธ์) ภาพ: COURTESY OF MADE HERE ON EARTH พรนภัส ชำนาญค้า 
แท่นรองสำหรับชงกาแฟ ในชื่อ น้อม ของดีไซเนอร์และนักบริหาร เอฟ-วิทิต ชัยสัมฤทธิ์โชค จาก Made Here on Earth คว้ารางวัล DEmark Award 2018 จากสำนักส่งเสริมนวัตกรรมและสร้างมูลค่าเพิ่มเพื่อการค้า ในสาขากลุ่มสินค้าไลฟ์สไตล์